रुखसाना 1. फ़ज़र की पहली अज़ान के साथ तुम याद आती हो रुखसाना अब मेरी नींद सुबह जल्दी नहीं खुलती तुम्हारे घर से आने वाली चाय की महक मुझतक पहुँच ही नहीं पाती जैसे रुक जाती है श्लोक की ध्वनि मस्जिद के दरवाजे तक जाते-जाते और जैसे पहुँच ही नहीं पाती कभी अजान की आवाजें मंदिर के कपाट तक पहले हर सुबह तुम पढ़ती थी कलमा और बज उठती थी मेरे कमरे के कोने में बनी मंदिर की घंटियाँ गुजरात के रास्ते तुम ना जाने कहाँ गुम हो गई और मैंने तुम्हारा नाम पिरो रखा है अपने श्लोक में जिसे जपता हूँ काबा की सीढियों पर लिखे आयत की तरह 2. पता नहीं तुम कहाँ हो रुकसाना मैं अब भी यहीं हूँ, इसी शहर में अब सबकुछ वैसा तो नहीं है, पर सबकुछ वही है मेरा यकीन करो सबकुछ वही है, वहीँ है वही शहर, वही लोग बस तुम नहीं हो हाँ.. और कुछ भी नहीं है मेरी चाय में अब मिठास नहीं है शहर की हवा में तुम्हारे कलमें की आवाजें नहीं गूंजती रातें अब भी काली ही होती है पर दिन भी अब काला-काला होने लगा है नफरत और तल्खियों के साए में लिपटा डरवाना काला दिन करीम मियां और रमुवा अब गले नहीं मिलते मोहसिना और महेंद्र अब साथ नहीं पढ़ते मजहब ने ज्ञान के भी अब हिस्से कर दिए हैं यहाँ शहर की मस्जिदों में आज भी रोज अज़ान होता है आज भी जलते हैं दिए यहाँ के मंदिरों में पर हां, पंडित भोलाराम और मौलवी रहमान अब दोस्त नहीं रहे तुम्हारे जाने के बाद पता चला कि मजहबें जोडती नहीं अलगाव पैदा करती है यह शहर अब वो शहर नहीं रहा जहाँ आयतें और श्लोक साथ पढ़े जाते थे 3. पता है रुकसाना, शायद हम गलत थे हमें समझना चाहिए था कि ना राम से तुम्हारा कोई वास्ता ना अल्लाह पर मेरा कोई अधिकार ये धर्म ये कौम ये मजहबी सियासतें इनसब ने बना रख्खे हैं तमाम रुखसानाओं और रह्मानों और रोहितों और राहुलों के लिए एक अलग-अलग तीर्थ स्थल जहाँ प्रवेश करने लिए बनानी पड़ती है दोनों हाथों से भिन्न-भिन्न मुद्राएँ हम क्यों नहीं समझ पाए कि मंदिर के ‘म” और मस्जिद के ‘म’ में बहुत फर्क है और राम का ‘र’ और रहीम का ‘र’ दो अलग-अलग वर्णमाला के ‘र’ हैं शायद मुझे पक्का यकीन है कि तुम्हारा नवरात्रा का व्रत रखना गलत था या मुझे रमजान में रोजा नहीं रखना चाहिए था 4. कभी-कभी सोचता हूँ आकर लेट जाऊं तुम्हारे बगल में किसी दिन पर वो भी संभव नहीं क्योंकि मेरा ईश्वर मुझे लेटने का अधिकार नहीं देता और तुम्हारा खुदा.... खैर छोड़ो पर हम मिलेंगे हम जरुर मिलेंगे सुना है जन्नत और स्वर्ग एक ही जगह का नाम है या शायद वो भी अलग-अलग.. पता नहीं पर इस ब्रह्मांड के परे कोई तो जगह होगी कोई तो ऐसा शहर होगा जहाँ अल्लाह और राम साथ रहते होंगे हम वहां मिलेंगे पर हम मिलेंगे जरुर तुम इंतजार करना. ------------------------ किसी दिन लिखूंगा तुमपे एक लम्बी कविता जिसमे पाकिस्तान से लेकर गुजरात तक का जिक्र होगा और फिर कोई रुकसाना गुजरात के रास्ते कहीं गुम ना होगी.